২০১৬ গ্রীষ্মকালীন অলিম্পিক
২০১৬ গ্রীষ্মকালীন অলিম্পিক (পর্তুগিজ: Jogos Olímpicos de Verão de 2016), অফিসিয়ালি ৩১তম অলিম্পিয়াডের গেমস এবং সাধারণভাবে রিও ২০১৬ নামে পরিচিত একটি আন্তর্জাতিক বহু-ক্রীড়া প্রতিযোগিতা যা ব্রাজিলের রিও দি জেনেরিও শহরে ৫ আগস্ট থেকে ২১ আগস্ট ২০১৬ তারিখে অনুষ্ঠিত হয় ৷ প্রতিযোগিতায় কসোভো ও দক্ষিণ সুদানসহ ২০৬ টি জাতীয় অলিম্পিক কমিটি (এনওসি) থেকে ১০,৫০০ জনেরও বেশি ক্রীড়াবিদ অংশগ্রহণ করবে। আন্তর্জাতিক অলিম্পিক কমিটি কর্তৃক ২০০৯ সালে সংযুক্ত করা ক্রীড়া রাগবি সেভেন্স ও গলফ সহ ২৮টি অলিম্পিক ক্রীড়ায় ৩০৬টি ইভেন্ট অনুষ্ঠিত হয় ৷ ক্রীড়া প্রতিযোগিতাসমূহ আয়োজনের জন্য আয়োজক শহর রিও দি জেনেরিওর ৩৩টি ভেন্যু এবং অতিরিক্ত হিসাবে ব্রাজিলে সর্ব বৃহৎ শহর সাও পাওলো, রাজধানী শহর ব্রাসিলিয়া, মানাউশ ও সালভাদোর শহর থেকে ৫টি ভেন্যু নির্বাচন করা হয়েছে। ২০০৯ সালের ২ অক্টোবর ডেনমার্কের কোপেনহেগেনে অনুষ্ঠিত ১২১তম আইওসি সেশনের মিটিংয়ে রিও দি জেনেরিওকে আয়োজক শহর হিসাবে ঘোষণা করা হয়। চূড়ান্ত পর্বের অন্যান্য শহরসমূহ হল মাদ্রিদ, স্পেন; শিকাগো, যুক্তরাষ্ট্র; টোকিও, জাপান। রিও দক্ষিণ আমেরিকা মহাদেশের প্রথম অলিম্পিক প্রতিযোগিতার আয়োজক শহর এবং ল্যাটিন আমেরিকার দ্বিতীয়। এর আগে ১৯৬৮ গ্রীষ্মকালীন অলিম্পিক ল্যাটিন আমেরিকার মেক্সিকো সিটিতে অনুষ্ঠিত হয়েছিল।